Blind

Blind oli Eesti rokkbänd, mis tegutses aktiivselt aastatel 1994–2006 ning läks ametlikult laiali aastal 2009.  

Blind tuli ajutiselt Eesti kontserditurneeks kokku 20. sünnipäeva puhul 2014. aastal ning pärast pikemat pausi taas Rock@Ulila 2018 festivaliks, mille järel tegutseti mõnda aega tihedamalt. Ansambli liider ja lugude autor oli laulja ja kitarrist Urmas Voolpriit, kes osales ainsana igas Blindi koosseisus. Bändi tegevus lõppes Voolpriidu surmaga 4. veebruaril 2022. Eesti raadiojaamades on tuntuimaks mängitud Blindi palad "Astronaut" ja "Emmanuelle".

Ajalugu 
Bändi asutasid 1994. aasta novembris Urmas Voolpriit, Joel Berg ja Andres Ohu oma sõnade järgi igavuse peletamiseks. Ansambli esimene proov toimus 27. novembril 1994 kell 18. Hiljem liitus kooslusega klahvpillimängija Mallar Prandi. 

Bändi esialgne nimi oli Totally Blind Drunk Drivers, millest hiljem jäi kasutusele lühem vorm Blind. Algset nime kasutati Ameerika Ühendriikides, kus tuuritati ohtralt aastatel 2001 kuni 2004 ja anti välja kaks kauamängivat. Blind oli New Yorgis ka 11. septembri terrorirünnakute ajal. Leinaaja tõttu lükati edasi nende esinemine mainekal New Yorgi CMJ muusikafestivalil.

2002. aastal jõudis Blindi singel "Dum Dum" kümnete USA raadiojaamade edetabelitesse. Bändi mänedžer Indrek Ditmann: "Mingi paari kuu jooksul oli üle 70 USA raadiojaama playlist'is vähemalt üks Blindi lugu. Kusjuures, ajuvaba on see, et mingit singlit ei olnud – kõik valisid suvaliselt." Välismaa kriitikud võrdlesid Blindi The Pixiesi, Weezeri, Fountains of Wayne'i ja The Carsiga. Bändiliikmete sõnul oli Blindi lisatrumbiks välismaal Voolpriidu vaba suhtlemine publikuga ning kahemõttelised ja iroonilised naljad laulude vahepalaks.

2000. aastate algul liitus bändiga kitarrist Tarvo Valm, kes elas Ameerikas. Blindi ülejäänud liikmed ookeani taha ei kolinud, vaid reisisid kontsertide jaoks Eesti ja USA vahet. Voolpriidu meenutusel käidi Ameerikas umbes 12 korda. Ditmann USAs esinemisest: "Meie sättimine käis niimoodi, et me läksime kolmapäeval. Neljapäev, reede, laupäev kontserdid, nädal edasi veel neljapäev, reede, laupäev kontserdid ja siis pühapäeval tagasi ja esmaspäeval kodus. Kümne päeva sisse sai kuus kontserti mahutada." Pärast Valmi liitumist tegutses Blind lühidalt viieliikmelisena, seda kuni klahvpillimängija Prandi lahkumiseni.

Aastatel 1994–2006 andis Blind ligikaudu 300 kontserti, neist sadakond Soomes, Rootsis, Norras, Saksamaal, Poolas, Lätis ja Venemaal.

Ansambli tegevus jäi katki 2006. aasta paiku pärast Ameerikast kaugenemist. Ametlikult pandi tegutsemisele punkt 27. novembril 2009 kontserdiga Von Krahli teatris ja lubati, et sama nime all enam kokku ei tulda. "Viimasel" kontserdil esineti koosseisus Voolpriit, Berg, Ohu ja Valm.

Taasühinemine 
2014. aasta kevadel teatas Blind, et tuleb 20. tegutsemisaasta puhul pisut muutunud koosseisus kokku ja esineb juuni alguses festivalil Kaparock. Asutajaliige Joel Berg otsustas kõrvale jääda, tema asemel kaasati basskitarristina bändiliikmete vana sõber Robert Kõrvits. Naasis ka Prandi. Voolpriit ütles, et bänd otsustati uuesti kokku panna, kuna rock'n'roll'i hakkas elus väheseks jääma. Edukale festivalikontserdile järgnes sama aasta novembris juubeliturnee, mille raames esineti Tallinnas, Tartus, Pärnus ja Põlvas.

Augustis 2015 esineti Haapsalus Valge Daami nädala avaüritusel, kus soojendati inglise rokkbändi Uriah Heep.

Juulis 2018 teatas Blind, et tegevust jätkatakse kolmeliikmelisena: Voolpriidu ja Ohuga liitub basskitarril Vennaskonna kitarrist Roy Strider. Uue koosseisu esimene kontsert toimus sama aasta augustis festivalil Rock@Ulila.

Blindi viimaseks esinemiseks jäi kontsert Tartus Erinevate Tubade Klubis 27. detsembril 2018. Viimastel kontsertidel mängis Ohu asemel trummi Abraham Kenny.

4. veebruaril 2022 tabas ansambli liidrit Urmas Voolpriitu ootamatu terviserike ning ta suri 45-aastaselt. Voolpriidu mälestuseks kõlas konkursi Eesti Laul 2022 teise poolfinaali lõputiitrite ajal Blindi hitt "Emmanuelle".

Koosseis 
 Urmas Voolpriit – kitarr, vokaal
 Joel Berg – basskitarr (1994–2009)
 Andres Ohu – trummid (1994–2009, 2014–2015, 2018)
 Mallar Prandi – süntesaator
 Tarvo Valm – kitarr
 Robert Kõrvits – basskitarr (2014–2015)
 Abraham Kenny – trummid (2018)
 Roy Strider – basskitarr (2018)

Salvestised 
 Helikassett "Pronto seignore" (1996)
 CD "Wife For Sale" (1997, CD)
 CD "Jolly Good" (2000, CD/MC)
 CD "The Breast Off" (2001) by LuneSea Records (USA)
 The Breast Off (USA, 2001,CD)
 Estonians (Eesti, 2003, CD/MC)
 Estonians (USA, 2003, CD)
 Igauni (Läti, 2004, CD)
 DVD "Totally Blind Drunk Drivers 1994–2006" (Eesti ja USA, 2006)
 CD “Lost’n’Found” (2009) - remasterdatud demod aastast 1997

Viited 
Eesti ansamblid

Välislingid 
Facebooki leht
Sissekanne Eesti ansamblite andmebaasis